《贺友人丝桐复归》
宋代·陈起

春到牡丹花事阑，惜春约客游湖山。
烟光万态属吟思，白石清湖流指间。
双成解后兰舟驻，索纸大书春草句。
成此风流一段奇，乐事百年能几遇。
薄暮归来雨湿衣，买舟庇此十三徽。
小梢愚怮阻人意，客散河梁灯火微。
方将清事夸儿妇，桐君羽化无何有。
一壶千金何处寻，愁绝瓠巴无措手。
要知烦恼所根株，以爱布种当芟除。
赵璧既返懽如初，哦诗称贺敢后欤。

作者简介：陈起，字辅圣，沅江（今属湖南）人。仁宗景祐元年（一○三四）进士。历知宁乡、秭归、湘乡、萍乡等县（清嘉庆《沅江县志》卷二五）。嘉祐间为永州通判（清道光《永州府志》卷一八）。